  Анжелика Тихонова корреспондент Рособрнадзор 2021-тӥ арын 11-тӥ классэз йылпумъясьёслы огъя кун экзамен (ЕГЭ) но 9-тӥ классэз быдтӥсьёслы валтӥсь кун экзамен (ОГЭ) но йылпумъясь кун экзамен (ГВЭ) сётон радлыклэсь ӵектоссэ шараяз. Со сярысь Удмуртиысь дышетонъя но тодосъя министерстволэн пресс-службаез ивортӥз. 2021-тӥ арын огъя кун экзаменъёслэн (ЕГЭ) валтӥсь люкетэз 31-тӥ куартолэзьысен 2-тӥ пӧсьтолэзёзь мыноз. Нырысетӥ нуналаз географияя, литературая но химияя экзаменъёс ортчозы. Ӟуч кыллы кык нунал висъямын – 3-тӥ но 4-тӥ инвожо. Математикая экзамен (профиль) 7-тӥ инвожое сётозы, историяя но физикая – 11-тӥ инвожое, обществознаниея – 15-тӥ инвожое, биологияя – 18-тӥ инвожое. Озьы ик 18-тӥ инвожое кунгожсьӧр кылъёсъя экзаменлэн гожтон люкетэз радъяськоз, нош вераськон люкетэз - 21-тӥ но 22-тӥ инвожое. Информатика но ИКТ тодметъя экзамен туэ нырысьсэ компьютер сьӧрын ортчоз но 24-тӥ но 25-тӥ инвожое радъяськоз. 28-тӥ, 29-тӥ инвожое но 2-тӥ пӧсьтолэзе резерв нуналъёс луозы. Со сяна, огъя кун экзаменъёсты сётыны ватсаса нуналъёс чакламын – 12-тӥ, 13-тӥ, 14-тӥ пӧсьтолэзь. Озьы ик резерв нунал луоз – 17-тӥ пӧсьтолэзе Йылпумъясь кун экзамен (ГВЭ) 2021-тӥ арын кык валтӥсь тодметъёсъя гинэ ортчоз: 25-тӥ куартолэзе – ӟуч кылъя, 28-тӥ куартолэзе – математикая. Озьы ик чакламын резерв нуналъёс: 8-тӥ инвожое – ӟуч кылъя, 10-тӥ инвожое – математикая. Ватсаса нуналъёс 13-тӥ но 17-тӥ пӧсьтолэзе луозы. Соку ӟуч кылэз но математикаез висеменызы яке мукет муген экзаменэ лыктыны быгатымтэос гожтыны быгатозы. Со сяна, ватсаса нуналъёс 3-17 куарусёнэ но луозы. Соку экзаменъёсты валтӥсь нуналъёсы кыӵе ке муген лыктыны быгатымтэос но ӟуч кылъя тужгес ӧжыт балл басьтыны быгатымтэос сётозы. Пусъём, вылӥ дышетсконниосы пырыны малпасьтэм выпускникъёс ӟуч кылъя но математикая гинэ экзаменъёсты сётыны быгатозы. 9-тӥ классэз йылпумъясьёс валтӥсь кун экзаменъёсты (ОГЭ) 24-тӥ куарусёнысен 2-тӥ пӧсьтолэзёзь сётозы. Ватсаса нуналъёс 3-17 куарусёнэ луозы. Быръёно тодметъёсъя экзаменъёс уз луэ.  Тегъёс: Дышетон Ижкар нылпиос Удмуртия ЕГЭ  